শান্তিপুরে নতুন পুলিশ ফাঁড়ির উদ্বোধন, দ্রুততর পুলিশি তৎপরতায় স্বস্তি এলাকার

কলকাতা: রাজ্যের মুখ্যমন্ত্রী মমতা বন্দ্যোপাধ্যায়ের (Mamata Banerjee) নির্দেশ অনুযায়ী নদিয়ার (Nadia) শান্তিপুরে (Shantipur) ১২ নম্বর জাতীয় সড়ক সংলগ্ন বাবলা অদৈত্য পাঠ অঞ্চলে মন্দিরের সংলগ্ন জমিতে নির্মিত হল নতুন পুলিশ ফাঁড়ি। প্রায় ১২ লক্ষ টাকা ব্যয়ে তৈরি এই ফাঁড়ির উদ্বোধন হয় শনিবার (District news)।

উদ্বোধনী অনুষ্ঠানে উপস্থিত ছিলেন রানাঘাট পুলিশ জেলার পুলিশ সুপার আশিষ মৌর্য, অতিরিক্ত পুলিশ সুপার লাল্টুহালদার, ডিএসপি ট্রাফিক সঞ্জয় কুমার, জেলা পরিষদের কর্মাধ্যক্ষ বাসন্তী সরকার, এবং শান্তিপুরের বিধায়ক ব্রজ কিশোর গোস্বামী। ফিতে কেটে আনুষ্ঠানিকভাবে নতুন পুলিশ ফাঁড়ির যাত্রা শুরু হয়।

আরও পড়ুন: রানিতলা থানার উদ্যোগে ড্রোন ও ডগ স্কোয়াড নিয়ে বৃহৎ তল্লাশি অভিযান

জনবহুল জাতীয় সড়কের পাশে পুলিশ ফাঁড়ি হওয়ায় যে কোনও অপরাধ সংগঠিত হওয়া কিংবা দুর্ঘটনার ক্ষেত্রে পুলিশ আরও দ্রুত ঘটনাস্থলে পৌঁছতে পারবে বলে আশাবাদী পুলিশ সুপার ও বিধায়ক। তাঁদের মতে, এই উদ্যোগ শান্তিপুর ও আশপাশের এলাকার শান্তি-শৃঙ্খলা বজায় রাখতে গুরুত্বপূর্ণ ভূমিকা নেবে।

অনুষ্ঠানে উপস্থিত ছিলেন শান্তিপুর থানার ভারপ্রাপ্ত আধিকারিক অনুপম ঢালী, সার্কেল ইন্সপেক্টর কাজল ব্যানার্জি, ট্রাফিক ওসি দীপক শিকদারসহ বহু পুলিশ আধিকারিক ও জনপ্রতিনিধি।